CELEX: 52018PC0563
Language: sl
Date: 2018-07-31
Title: Predlog IZVEDBENI SKLEP SVETA o imenovanju članov komisije iz člena 14(3) Uredbe (EU) 2017/1939

EVROPSKA KOMISIJA
            Bruselj, 31.7.2018
            COM(2018) 563 final
            2018/0296(NLE)
            Predlog
            IZVEDBENI SKLEP SVETA
            o imenovanju članov komisije iz člena 14(3) Uredbe (EU) 2017/1939
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Uredba Sveta (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) je bila sprejeta 12. oktobra 2017 in je začela veljati 20. novembra 2017
                     1
                  . V skladu s členom 20 navedene uredbe je Komisija odgovorna za ustanovitev in začetno upravno delovanje EJT, dokler EJT ni sposobno izvrševati lastnega proračuna. Komisija izvaja vse potrebno za hitro ustanovitev EJT. V skladu s členom 120 uredbe in po triletni fazi izgradnje namerava Komisija zagotoviti začetek delovanja EJT do konca leta 2020. 
               
               
                  Ključni vidik začetka delovanja EJT se nanaša na izbor in imenovanje osebja, zlasti evropskega glavnega tožilca in evropskih tožilcev. Za izbor evropskega glavnega tožilca in evropskih tožilcev za EJT je v členu 14(3) Uredbe (EU) 2017/1939 določeno, da Svet določi operativna pravila izbirne komisije in sprejme sklep o imenovanju njenih članov na predlog Komisije. Komisija je za ta namen 25. maja 2018 sprejela predlog izvedbenega sklepa Sveta, ki v Prilogi določa operativna pravila izbirne komisije
                     2
                  . 
               
               
                  Za oblikovanje izbirne komisije iz člena 14(3) Uredbe (EU) 2017/1939 Komisija predlaga izvedbeni sklep Sveta o imenovanju članov izbirne komisije. V skladu s členom 14(3) Uredbe (EU) 2017/1939 Komisija za izbirno komisijo predlaga dvanajst članov, izbranih med nekdanjimi člani Sodišča in Računskega sodišča, nekdanjimi nacionalnimi člani Eurojusta, člani nacionalnih vrhovnih sodišč, vrhovnimi tožilci in priznanimi pravniki. Eno od izbranih oseb je 31. maja 2018 predlagal Evropski parlament. Komisija je upoštevala potrebo po zagotavljanju ravnovesja v smislu geografske porazdelitve, spola in poznavanja pravnih sistemov držav članic, ki sodelujejo v EJT.
               
            
            
               •Skladnost z veljavnimi predpisi s področja zadevne politike
            
            
               
                  Ustanovitev EJT je določena v členu 86 Pogodbe o delovanju Evropske unije (PDEU). EJT bo prvi organ EU s pooblastili za izvajanje kazenskih preiskav in pregona glede kaznivih dejanj, ki škodijo finančnim interesom Unije, in bo popolnoma nov akter v evropskem pravosodnem okolju. Z EJT naj bi se po pričakovanjih dosegla doslednejša in učinkovitejša politika kazenskega pregona za kazniva dejanja, ki vplivajo na proračunu EU, povečalo naj bi se število pregonov, obsodb ter dosegla višja stopnja povračil sredstev Unije, ki so bila izgubljena zaradi goljufij.
               
               
                  Komisija s predložitvijo tega predloga izvedbenega sklepa Sveta o imenovanju članov komisije za izbor evropskega glavnega tožilca in evropskih tožilcev za EJT izpolnjuje svojo obveznost iz člena 14(3) Uredbe (EU) 2017/1939. Ta predlog omogoča oblikovanje izbirne komisije ter s tem začenja zahtevane postopke izbire in imenovanja evropskega glavnega tožilca in evropskih tožilcev za EJT. Zato je ta predlog v celoti skladen z veljavnimi predpisi s področja zadevne politike. 
               
            
            
               •Skladnost z drugimi politikami Unije
            
            
               
                  Ta pobuda je skladna z drugimi politikami Unije in zakonodajnimi spremembami, namenjenimi krepitvi zaščite finančnih interesov Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 291 PDEU v povezavi s členom 14(3) Uredbe Sveta (EU) 2017/1939. 
               
            
            
               •Subsidiarnost (za neizključno pristojnost) 
            
            
               
                  V skladu s členom 14(3) Uredbe (EU) 2017/1939 je Komisija pravno zavezana, da Svetu predloži predlog za imenovanje članov izbirne komisije. Ta predlog predstavlja nadaljnji ukrep po predlogu Komisije za izvedbeni sklep Sveta, ki v Prilogi določa operativna pravila izbirne komisije. Ta predlog je nujen za zagotovitev oblikovanja izbirne komisije, da se lahko hitro opravita izbor in imenovanje evropskega glavnega tožilca in evropskih tožilcev za EJT. 
               
            
            
               •Sorazmernost
            
            
               
                  Ta predlog je omejen na tisto, kar je potrebno za dosego predlaganih ciljev, in je zato v skladu z načelom sorazmernosti. Predlog je neposredno povezan z začetkom veljavnosti Uredbe (EU) 2017/1939 in je bistvenega pomena za hitro ustanovitev EJT. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               •Naknadne ocene/preverjanja ustreznosti obstoječe zakonodaje
            
            
               
                  Glede na namenskost in omejeno naravo tega predloga ter na dejstvo, da izpolnjuje obveznost Komisije iz člena 14(3) Uredbe Sveta 2017/1939, zanj niso bile izvedene naknadne ocene, posvetovanja z zainteresiranimi stranmi in ocena učinka.
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic. 
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Glede na naravo predloga s tem ukrepom niso povezani nobeni načrti za izvedbo. 
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
            
               •Natančnejša pojasnitev posameznih določb predloga
            
            
               
                  Člen 1 določa, da se dvanajst naštetih oseb imenuje za člane komisije iz člena 14(3) Uredbe (EU) 2017/1939 za obdobje štirih let od datuma začetka veljavnosti iz člena 2. 
               
            
            
               2018/0296 (NLE)
            
            
               Predlog
            
            
               IZVEDBENI SKLEP SVETA
            
            
               o imenovanju članov komisije iz člena 14(3) Uredbe (EU) 2017/1939
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) in zlasti člena 14(3) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
         
         
            
               (1)V skladu s členom 14(3) Uredbe (EU) 2017/1939 se oblikuje izbirna komisija, ki sestavi ožji seznam kvalificiranih kandidatov za mesto evropskega glavnega tožilca in poda utemeljeno mnenje glede kvalifikacij kandidatov za mesto evropskega tožilca. 
            
            
               (2)Uredba (EU) 2017/1939 določa, da Evropski parlament in Svet v medsebojnem soglasju imenujeta evropskega glavnega tožilca z ožjega seznama kvalificiranih kandidatov, ki ga sestavi izbirna komisija. 
            
            
               (3)Uredba (EU) 2017/1939 prav tako določa, da Svet imenuje vsakega evropskega tožilca izmed treh kandidatov, ki jih predlaga posamezna država članica, in sicer po prejemu utemeljenega mnenja izbirne komisije.
            
            
               (4)Izbirna komisija bi morala pregledati prijave za mesto evropskega glavnega tožilca in mesto evropskih tožilcev glede na zahteve iz člena 14(2) oziroma člena 16(1) Uredbe (EU) 2017/1939, vključno s tem, ali je neodvisnost kandidatov nedvomna. 
            
            
               (5)Izbirno komisijo bi moralo sestavljati dvanajst oseb, izbranih med nekdanjimi člani Sodišča in Računskega sodišča, nekdanjimi nacionalnimi člani Eurojusta, člani nacionalnih vrhovnih sodišč, vrhovnimi tožilci in priznanimi pravniki. 
            
            
               (6)Enega člana komisije bi moral predlagati Evropski parlament. Parlament je 31. maja 2018 kot svojega predlaganega kandidata za člana komisije imenoval Antonia Muro. 
            
            
               (7)Komisija je pri članstvu v izbirni komisiji upoštevala potrebo po geografskem ravnovesju, ravnovesju med spoloma in ustreznem zastopanju pravnih sistemov držav članic, ki sodelujejo v EJT. 
            
            
               (8)Med enajstimi osebami, ki jih predlaga Komisija, je en nekdanji član Sodišča, en nekdanji član Računskega sodišča, en nekdanji nacionalni član Eurojusta, pet vrhovnih tožilcev, dva člana nacionalnih vrhovnih sodišč ter en priznan pravnik, skupaj pa šest moških in pet žensk. 
            
            
               (9)Člen 14(3) Uredbe (EU) 2017/1939 določa, da Svet sprejme sklep o imenovanju članov izbirne komisije na predlog Komisije. 
            
            
               (10)Zato bi bilo treba imenovati člane izbirne komisije – 
            
            
               SPREJEL NASLEDNJI SKLEP: 
            
            
               Člen 1
            
            
               Za člane komisije iz člena 14(3) Uredbe (EU) 2017/1939 se za obdobje štirih let od datuma začetka veljavnosti iz člena 2 tega sklepa imenujejo naslednje osebe: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               Člen 2
            
            
               Ta sklep začne veljati dvajseti dan po objavi v Uradnem listu Evropske unije. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).
               
               
                  
                     (2)
                  
                        Predlog Komisije za izvedbeni sklep Sveta o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT), COM(2018) 318 final z dne 25. maja 2018.